"Tuntuu, että olo on parempi ja voin syödä paljon. Siinä samalla olen laihtunut."

Jaana Kankaanpää

Harry Harkimo kertoo siirtyneensä kasvisruokavalioon joitakin kuukausia sitten.

Kokoomuksesta juuri eronnut kansanedustaja Harry Harkimo, 64, arvostaa suomalaista ruokaa.

"Minusta kaikkien suomalaisten poliitikkojen pitäisi puhua kotimaisen ruoan puolesta."

Valintoja voi tehdä myös itse. Harkimon tuore valinta on ollut ryhtyä kasvissyöjäksi.

"Totta se on. Olen ollut kasvissyöjä jo useamman kuukauden. Ajattelin ensin, että mä kokeilen. Se tuntui musta hyvältä."

"Nyt tuntuu, että on parempi olo ja voin syödä paljon. Siinä samalla olen laihtunut."

Hjallis Harkimo kieltää kaipaavansa liharuokia.

"En himoitse lihaa. Ainakaan toistaiseksi. Ehkä mä syön taas joskus meren eläviä. Ja voi olla, että joskus syön vielä lihaakin. Juuri nyt kuitenkin kasvisruoalla."

"Mun mielestä ei kannata ryhtyä ehdottomiin ratkaisuihin, kun on kyse ruoasta. Pitää voida tehdä valintoja sen mukaan, mikä sopii itse kullekin ja erilaisiin elämäntilanteisiin."

Kolmen lapsen isä ja maailmanympäripurjehtija on tottunut ruoanlaittaja, joten sormi ei mene suuhun keittiössä.

"Eilen tein punajuuripihvejä ja salaattia", kertoo Harkimo.

"Otin pakasteesta pihvejä ja paistoin öljyä pannulla. Siihen seuraksi salaatinlehtiä, avokadoa, tomaattia ja kurkkua."

Kasvislinja pätee toistaiseksi vain Hjalliksen omaan ruokavalioon.

"Pojille laitan eri ruokaa. Syövät yleensä pasta carbonaraa tai bolognesea."

Hjallis kokkaa myös Youtubessa.

"Mun pitäis tehdä taas yksi uusi kokkausvideo. Ne on tosi suosittuja."